Diari Oficial de la Generalitat Valenciana


Sumari del DOGV 2196, del 31-01-1994 (1994/830416)

RESOLUCIÓ de 12 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni subscrit entre la Conselleria d'Agricultura, Pesca i Alimentació de la Generalitat Valenciana i el Ministeri d'Agricultura, Pesca i Alimentació per a la posada en marxa del Sistema Integrat de Gestió i Control previst en el Reglament (CEE) 35742/1992, del Consell.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2196

Data del DOGV
:   31-01-1994

Secció del DOGV
:   ALTRES DISPOSICIONS

Número del document
:   1994/830416


Data del document
:   12-01-1994

Organisme emissor
:   Conselleria d'Agricultura, Pesca i Alimentació

Tipus de document
:   Resolució

RESOLUCIó de 12 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni subscrit entre la Conselleria d'Agricultura, Pesca i Alimentació de la Generalitat Valenciana i el Ministeri d'Agricultura, Pesca i Alimentació per a la posada en marxa del Sistema Integrat de Gestió i Control previst en el Reglament (CEE) 3508/1992, del Consell. [94/0355]  
Subscrit, després de la tramitació reglamentària, entre la Conselleria d'Agricultura, Pesca i Alimentació de la Generalitat Valenciana i el Ministeri d'Agricultura, Pesca i Alimentació, el dia 28 d'octubre de 1993, un conveni per a la posada en marxa del Sistema Integrat de Gestió i Control previst en el Reglament (CEE) 3508/1992 del Consell, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1209/93, i que figura com a annex d'aquesta resolució.  
València, 12 de gener de 1994.- El Director General de Relacions amb les Corts i del Secretariat del Govern.  
CONVENI  
Madrid, 28 d'octubre de 1993  
Reunits  
D'una banda, el Sr. Josep Maria Coll Comin, Conseller d'Agricultura, Pesca i Alimentació de la Comunitat Valenciana, i de l'altra, el Sr. Vicent Albero Silla, Ministre d'Agricultura, Pesca i Alimentació,  
Intervenen per raó dels seus càrrecs i en representació de les institucions esmentades; es reconeixen capacitat mútua per a la subscripció d'aquest conveni, i per això  
EXPOSEN  
Atès que el Reglament (CEE) 3508/1992, de 27 de novembre, del Consell, ha establert un Sistema Integrat de Gestió i Control per als règims comunitaris d'ajuda financera en els sectors dels conreus herbacis i en els de la carn de boví, oví i cabrum, que estarà compost en cada estat membre per una base de dades informàtica, un sistema alfanumèric d'identificació de les parcel·les agrícoles, les sol·licituds d'ajuda dels titulars d'explotació, un sistema alfanumèric d'identificació i registre dels caps de ramat i un sistema integrat de control.  
Atès que està previst que la CEE participe, durant els anys 1993 i 1994, dins del límit dels crèdits designats a l'efecte, en les despeses, tant de les estructures informàtiques i de control com d'adquisició i anàlisi de fotografies i imatges espacials, i que, en canvi, la participació financera de la Comunitat no pot ser superior al 50% dels pagaments efectuats per l'estat membre.  
Atès que en l'Ordre d'11 de febrer de 1993, del Ministeri d'Agricultura, Pesca i Alimentació, s'han introduït els elements fonamentals del sistema integrat, en particular, els referents a les sol·licituds d'ajuda, al sistema alfanumèric d'identificació de les parcel·les agrícoles i les directrius fonamentals per a la realització dels controls administratius i les inspeccions sobre el terreny que constitueixen el sistema integrat de control, i que, com s'expressa en l'ordre esmentada, la gestió i el control de les ajudes correspon a les comunitats autònomes.  
Atès que, d'acord amb el que s'estableix en l'article 8, punt 3, del Reglament (CEE) 3508/1992, el SENPA ha estat designat com a l'autoritat encarregada de la coordinació dels controls que estableix el dit reglament.  
Atès que els aspectes relatius a la gestió i el pagament d'aquestes i altres ajudes del FEOGA-Garantia per part de la Comunitat Valenciana hauran de ser objecte d'un altre conveni separat.  
Vist tot l'anterior, per a una instrumentació més eficaç i un desenvolupament més adequat de tot el que s'ha exposat,  
ACORDEN  
Primer  
Establir les línies essencials de col·laboració entre el Ministeri d'Agricultura, Pesca i Alimentació i la Comunitat Valenciana per a la posada en marxa del Sistema Integrat de Gestió i Control previst en el Reglament (CEE) 3508/1992, del Consell.  
Segon  
Per aplicació del principi d'interlocutor únic que regeix les relacions entre la CEE (i en especial el FEOGA) amb els estats membres i considerant la prescripció de la reglamentació sobre que les eventuals bases de dades descentralitzades es conceben de manera homogènia en tot el territori de l'estat membre i siguen compatibles entre si, la Comunitat Valenciana es compromet a:  
2.1. Aplicar els models que, per a la confecció de la base de dades informàtica prevista en el Sistema Integrat de Gestió i Control del Reglament (CEE) 3508/1992, facilite la Secretaria General de Produccions i Mercats Agraris o les unitats que en depenguen, i subministrar l'accés a aquesta base de dades amb caràcter director i immediat.  
2.2. Mantenir permanentment informades de les actuacions i els resultats la Secretaria General de Produccions i Mercats Agraris i les unitats que en depenguen, en el context de l'Ordre d'11 de febrer de 1993, del Ministeri d'Agricultura, Pesca i Alimentació.  
2.3 Subministrar al SENPA, en la forma establerta reglamentàriament i dins dels terminis habilitats per a l'efecte, tota la informació que calga per a complir les exigències comunitàries respecte a la gestió del sistema integrat.  
Tercer  
La Secretaria General de Produccions i Mercats Agraris, per la seua part, prestarà a la Comunitat Valenciana la col·laboració i l'assistència que calguen, i la mantindrà permanentment al corrent de les decisions, els requeriments i les informacions de la Comunitat Econòmica Europea en l'àmbit de les seues competències.  
Quart. Sistema de cofinançament de les despeses  
4.1. El SENPA canalitzarà la participació comunitària en les despeses, tant d'instal·lació de les estructures informàtiques i de control com d'adquisició i d'anàlisi de fotografies aèries o imatges espacials, que ha d'efectuar la Comunitat Valenciana per a la posada en marxa del Sistema Integrat de Gestió i Control durant els exercicis corresponents als anys civils de 1993 i 1994.  
Per a cada un dels exercicis 1993 i 1994, les quanties màximes seran la suma dels components següents:  
Part fixa: 10 milions de pessetes, independentment del nombre de sol·licituds rebudes.  
Part variable: el resultat de l'operació següent:  
(95% A - 170 MPTA) x C/B, en la qual:  
A: és la contrapartida en pessetes de l'import en ecus atribuït a Espanya en cada exercici, en virtut de l'article 10 del Reglament (CEE) 3508/1992.  
B: és el nombre de sol·licituds d'ajuda per superfície presentades en Espanya en l'exercici.  
C: és el nombre de sol·licituds d'ajuda per superfície presentades en la Comunitat Valenciana en l'exercici.  
Les despeses justificades seran, com a mínim, el doble de la quantitat que s'ha de percebre segons els apartats anteriors, per a cada un dels anys civils de 1993 i 1994, respectivament.  
4.2. A fi de percebre el finançament comunitari previst en l'apartat anterior, la Comunitat Valenciana presentarà al SENPA, quinze dies abans dels terminis previstos en l'article 16 del Reglament (CEE) 3887/1992, una previsió detallada de despeses per als anys civils de 1993 i 1994 (les despeses que s'han de considerar i la forma de realitzar la previsió s'ajustaran sempre a les orientacions que establesca el FEOGA) i les justificarà conformement amb el que s'estableix en la reglamentació de la CEE.  
4.3. El 30 d'abril de 1994 i 1995, al més tardar, la comunitat autònoma presentarà al SENPA els comptes detallats de les despeses efectuades l'any anterior.  
4.4. En l'exercici 1993, i sempre abans del 31 d'octubre, el SENPA, a càrrec del concepte pressupostari 640, «Despeses en inversions de caràcter immaterial» pagarà a la Comunitat Valenciana l'import corresponent al 75% de la quantia màxima prevista en el punt 4.1. Quan reba els fons corresponents al finançament del FEOGA-Garantia, el SENPA recuperarà l'import pagat i, una vegada realitzats els tràmits pressupostaris pertinents, trametrà a la comunitat autònoma la quantitat pendent de pagament.  
Cinquè  
Els règims de corresponsabilitat previstos en la reglamentació comunitària afectaran les administracions respectives en el marc de les seues actuacions, especialment pel que fa a la liquidació de comptes del FEOGA-Garantia.  
Sisè  
La vigència d'aquest conveni es prolongarà fins el 31 de desembre de 1994, i podrà ser denunciat per qualsevol de les parts en cas d'incompliment d'alguna de les clàusules.  
Com a prova de conformitat es firma aquest conveni per duplicat en el lloc i la data esmentats en l'encapçalament.  
Vicente Albero Silla Josep Maria Coll Comin  
Ministre d'Agricultura, Conseller d'Agricultura,  
Pesca i Alimentació Pesca i Alimentació